Una dintre cele mai persistente probleme care afectează piața muncii în toate statele membre ale Uniunii Europene o constituie reprezentarea insuficientă a femeilor. Per total, inegalitatea de gen de la nivelul ocupării forței de muncă, adică diferența dintre rata de ocupare a femeilor și cea a bărbaților, se ridică la 11,6 puncte procentuale, ajungând la 18,2 puncte procentuale în echivalent normă întreagă . Pierderile economice rezultate se ridică la 370 de miliarde EUR pe an .

Per ansamblu, ținta stabilită la Barcelona a fost în general atinsă pentru copiii cu vârsta sub 3 ani în UE-28, existând o acoperire de 32,9 % dintre copiii din UE, chiar dacă între statele membre persistă diferențe importante.

Consiliul European a prevăzut ca aceste ținte să fie atinse până în 2010. În raportul său din 2013, în care evaluează situația existentă, Comisia Europeană a concluzionat că acestea nu au fost atinse nici pentru categoria de copii între 0 și 3 ani, nici pentru categoria celor între 3 ani și vârsta de școlarizare obligatorie.

În 2013, raportul Comisiei Europene privind obiectivele de la Barcelona arăta că, deși s-au înregistrat progrese față de 2002, asigurarea serviciilor de îngrijire a copiilor nu este încă în conformitate cu țintele stabilite la Barcelona și că sunt necesare îmbunătățiri semnificative pentru a se atinge un nivel satisfăcător de disponibilitate, în special pentru copiii cu vârste mai mici de 3 ani:

·doar șase state membre au reușit să atingă țintele stabilite pentru ambele categorii de vârstă (de la 0 la 3 ani; de la 3 ani la vârsta de școlarizare obligatorie) în 2011 ;

·trei state membre au atins doar ținta referitoare la copiii de la 3 ani până la vârsta de școlarizare obligatorie;

·patru state membre au atins doar ținta referitoare la copiii în vârstă de 0-3 ani.

Raportul Comisiei nu s-a axat doar pe disponibilitatea serviciilor de îngrijire a copiilor, ci a inclus și accesibilitatea, abordabilitatea financiară și calitatea serviciilor de îngrijire disponibile.

Într-adevăr, pentru o participare deplină a femeilor pe piața forței de muncă este nevoie de soluții de îngrijire a copiilor cu program complet, care să răspundă nevoilor părinților pe toată durata programului de lucru al acestora și în timpul vacanțelor școlare. În plus, structurile de îngrijire a copiilor reprezintă într-adevăr o opțiune numai dacă lucrătoarele și le pot permite și au suficientă încredere în calitatea superioară a acestora.

Din acest motiv, obiectivele de la Barcelona și țintele incluse în ele au fost reluate în Pactul european pentru egalitatea de șanse între femei și bărbați (2011-2020) și menționate în Strategia Europa 2020.

Pe lângă monitorizarea regulată a parcursului către îndeplinirea obiectivelor de la Barcelona, se monitorizează și disponibilitatea unor servicii de îngrijire a copiilor de înaltă calitate și abordabile financiar, ca modalitate esențială de creștere a participării femeilor pe piața muncii, în cadrul procesului intitulat „semestrul european”. Acest proces reprezintă cadrul anual de guvernanță economică al UE destinat monitorizării, prevenirii și corectării tendințelor economice problematice.

În contextul Pilonului european al drepturilor sociale, la 26 aprilie 2017 Comisia a adoptat inițiativa privind echilibrul dintre viața profesională și cea privată, un set de măsuri legislative și nelegislative pentru modernizarea actualelor cadre juridice și politice privind concediile din motive familiale, formulele de lucru flexibile și serviciile formale de îngrijire și pentru combaterea contrastimulentelor economice care o împiedică să lucreze pe cea de a doua persoană care contribuie la venitul familiei. Îmbunătățirea calității, a abordabilității financiare și a accesibilității serviciilor de îngrijire a copiilor reprezintă o parte importantă a acestei inițiative. Ea se realizează prin monitorizarea periodică a atingerii țintelor, prin îmbunătățirea colectării datelor și prin promovarea utilizării fondurilor structurale și de investiții europene pentru a investi în infrastructura socială .

Serviciile de îngrijire a copiilor accesibile ca preț și de înaltă calitate fac mai mult decât să ajute la reconcilierea vieții profesionale cu cea de familie, la favorizarea participării femeilor la piața muncii și la consolidarea egalității de gen. Ele ajută copiii să se integreze socioeconomic și să-și dezvolte competențele de la o vârstă fragedă.

Recomandarea Comisiei din 2013 privind „Investiția în copii: ruperea cercului vicios al defavorizării” , aprobată de Consiliu în noiembrie 2013, îndeamnă statele membre să investească mai mult în politicile privind copiii pentru a le consolida drepturile, pentru a reduce sărăcia în rândul copiilor și pentru a îmbunătăți calitatea vieții acestora. Recomandarea face parte dintr-un „pachet privind investițiile sociale” mult mai amplu, care oferă statelor membre orientări pentru elaborarea politicilor privind investițiile sociale pe tot parcursul vieții. Recomandarea subliniază faptul că există o abundență de dovezi conform cărora copiii defavorizați care au beneficiat de servicii de îngrijire sunt mai puțin susceptibili să abandoneze învățământul secundar și să se confrunte cu șomajul, ceea ce duce la preîntâmpinarea unei serii de alte probleme sociale.

În plus, Consiliul Educație din 2009 a adoptat criterii de referință privind educația și formarea în cadrul strategic în domeniul educației și formării profesionale 2020 (ET 2020) , inclusiv un criteriu pentru copiii între 4 ani și vârsta de școlarizare obligatorie. Conform acestui criteriu de referință sau conform acestei ținte, cel puțin 95 % dintre copiii între 4 ani și vârsta de școlarizare obligatorie ar trebui să frecventeze o structură de educație și îngrijire a copiilor preșcolari. Obiectivul ET 2020 este acela de a îmbunătăți sistemele naționale de educație și formare astfel încât Uniunea Europeană să devină cea mai competitivă și mai dinamică economie bazată pe cunoaștere la nivel mondial.

Pe lângă obiectivele de la Barcelona, Comisia monitorizează regulat și parcursul către atingerea țintelor în materie de educație și formare cuprinse în ET 2020, inclusiv a țintei pentru copiii cu vârste între 4 ani și vârsta de școlarizare obligatorie . În 2017, Comisia a constatat că, în medie, 94,8 % dintre copii frecventau structuri de educație și îngrijire a copiilor preșcolari în Uniunea Europeană. Prin urmare, se poate considera că ținta ET 2020 a fost în general atinsă. Pe baza acestei constatări, în Comunicarea privind echilibrul dintre viața profesională și cea privată, Comisia a anunțat o revizuire a țintei ET 2020 existente. Revizuirea a fost confirmată în Comunicarea Comisiei din 17 noiembrie 2017 privind consolidarea identității europene , în care s-a sugerat că ținta de 95 % ar putea fi extinsă pentru a include copiii de la 3 ani până la vârsta de școlarizare obligatorie. O astfel de revizuire ar presupune o creștere cu 5 % a țintei stabilite la Barcelona pentru copiii cu vârsta între 3 ani și vârsta de școlarizare obligatorie. În plus, Comisia s-a angajat să analizeze și calitatea sistemelor de îngrijire a copiilor.

În mai 2018, Comisia a prezentat o propunere de recomandare a Consiliului privind sistemele de înaltă calitate de educație și îngrijire a copiilor preșcolari, ca parte a pachetului privind educația , însoțită de un document de lucru al serviciilor Comisiei. Scopul propunerii este acela de a încuraja și sprijini statele membre în eforturile lor de îmbunătățire a accesibilității și a calității sistemelor lor de educație și îngrijire a copiilor preșcolari. Motivația fundamentală este aceea că primii ani din viața omului au cel mai important rol formativ în dezvoltarea competențelor de bază și a capacităților de învățare, putând influența foarte mult perspectivele educaționale și profesionale ulterioare, satisfacția și realizările vieții în general.

Pilonul european al drepturilor sociale, aprobat de statele membre la 17 noiembrie 2017, a confirmat importanța structurilor formale de îngrijire a copiilor. „Tabloul de bord social” care însoțește pilonul monitorizează punerea în aplicare a principiului 11 al pilonului privind îngrijirea copiilor, în special în ceea ce privește copiii mai mici de 3 ani.

Toate cele de mai sus arată că accesul la servicii accesibile financiar și de înaltă calitate de educație și îngrijire a copiilor preșcolari servește la atingerea a trei scopuri principale:

·sporirea potențialului de participare pe piața muncii al femeilor cu copii;

·dezvoltarea abilităților cognitive și sociale ale copiilor preșcolari;

·consolidarea incluziunii sociale a copiilor din medii defavorizate .